Author: pc
Company: MSPNM

Predkladacia správa

	V zmysle uznesenia vlády SR č. 262/2002 zo 14. marca 2002 prijatého k “návrhu na vydanie rozhodnutia o privatizácii 49%-ného podielu Fondu národného majetku SR na podnikaní spoločnosti Slovenský plynárenský priemysel, a.s. so sídlom v Bratislave” bola prijatá úloha D.1. V zmysle tejto úlohy bolo uložené ministerke pre správu a privatizáciu národného majetku predložiť na rokovanie vlády SR návrh na rozdelenie príjmov z privatizácie SPP, a.s. v sume  130 000 mil.  Sk (suma vychádza z kurzu Sk voči USD ku dňu vydania rozhodnutia vlády SR – kde bola suma určená vo výške 2,7 mld. USD).
	Ministerstvo pre správu a privatizáciu národného majetku SR a Fond národného majetku SR očakávajú príjmy z privatizácie vo výške 170 000 mil. Sk. Na základe už prijatých uznesení vlády SR (v rokoch 1999 až 2002) podľa § 28 ods. 3 písm. b) body 1-11 zákona č. 92/1991 Zb. sa predpokladá použiť príjmy z privatizácie vo výške cca 198 000 mil. Sk a Fond národného majetku SR okrem tejto sumy má evidované záväzky podľa § 28 ods. 3 písm. c) až n) zákona č. 92/1991 Zb. vo výške cca 25 000 mil. Sk. Z uvedeného vyplýva, že v roku 2002 by sa príjmy z privatizácie mali použiť vo výške cca 223 000 mil. Sk, čo predstavuje deficit vo výške 53 000 mil. Sk.
	Vláda SR sa v rámci hodnotiaceho programu SMP z marca 2002 zaviazala voči MMF použiť príjmy z privatizácie len na tie programy, ktoré budú znamenať zníženie dlhovej služby štátu prednostne zahraničnej a na dôchodkovú reformu. Je preto nutné, aby vláda SR pristúpila k redukcii použitia príjmov z privatizácie a rozhodla o ich použití výlučne len na tie programy, ktoré nebudú znamenať dodatočné fiskálne tlaky na vonkajšiu bilanciu, ale budú znižovať zadĺženosť štátu.
	Na základe vyššie uvedeného Ministerstvo pre správu a privatizáciu národného majetku SR predkladá návrh na použitie príjmov z privatizácie 49%-ného podielu Slovenského plynárenského priemyslu a odporúča tieto prostriedky použiť na dlhovú službu štátu, dôchodkovú reformu, úhradu štátnych záruk voči peňažným ústavom, zmluvných záväzkov Fondu národného majetku SR a na úhradu časti nákladov plynofikácie miest a obcí a na cenové rozdiely za teplo a teplú úžitkovú vodu.